ธนารักษ์ลุยแจกที่ล้านไร่ผุดตึกให้เช่า
ดันแจกที่ล้านไร่สร้างตึกพาณิชย์ ให้รัฐบาลใหม่ตัดสิน
21 ส.ค. 2554

ดันแจกที่ล้านไร่สร้างตึกพาณิชย์ ให้รัฐบาลใหม่ตัดสิน
นายวินัย วิทวัสการเวช อธิบดีกรมธนารักษ์ เปิดเผยว่า จะเสนอรัฐบาลชุดใหม่ให้เดินหน้าโครงการจัดสรรที่ดินราชพัสดุให้เกษตรกรเช่าทำการเกษตรให้ครบ 1 ล้านไร่ เนื่องจากเป็นโครงการที่มีประโยชน์ สามารถช่วยเหลือเกษตรกรผู้มีรายได้น้อยให้มีที่ดินทำกินเป็นของตัวเอง โดยคิดค่าเช่าราคาถูกขั้นต่ำเพียง 20 บาทต่อไร่ต่อปีเท่านั้น ซึ่งที่ผ่านมาได้มีการจัดสรรไปแล้ว 2 แสนไร่ และในปี 2555 ได้ตั้งเป้าจัดสรรอีก 5 หมื่นไร่
นอกจากนี้ จะเสนอให้รัฐบาลใหม่พิจารณาแผนพัฒนาที่ดินเชิงพาณิชย์ ในโครงการสร้างอาคารสำนักงานให้เช่าในพื้นที่ใกล้ปากซอย ถนนพหลโยธิน 3 เนื้อที่ประมาณ 5 ไร่ มูลค่าลงทุน 2,500 ล้านบาท โดยขณะนี้ได้ศึกษาโครงการเสร็จแล้ว รอเสนอให้คณะกรรมการบริษัท ธนารักษ์พัฒนาสินทรัพย์ พิจารณาตัดสินใจ
ทั้งนี้ โครงการดังกล่าวจะระดมทุนด้วยการออกหุ้นกู้เหมือนโครงการศูนย์ราชการ ถนนแจ้งวัฒนะ และจะให้สำนักงานบริหารหนี้สาธารณะ (สบน.) สำนักงานคณะกรรมการนโยบายรัฐวิสาหกิจ (สคร.) เช่าพื้นที่ 70% อีก 30% จะให้เอกชนเช่า
นายวินัย กล่าวว่า สำหรับการพัฒนาที่ราชพัสดุในเชิงพาณิชย์อื่นๆ ได้ให้เจ้าหน้าที่ทำการสำรวจที่ราชพัสดุในครอบครองของส่วนราชการต่างๆ แต่ส่วนราชการนั้นๆ หมดความจำเป็นในการใช้ประโยชน์ในเชิงราชการแล้ว เพื่อนำมาหาทางพัฒนาในเชิงพาณิชย์ให้เกิดมูลค่าเพิ่มต่อไป